**Principa “Nenodarīt būtisku kaitējumu” novērtējums**

**2.2.2.SAM “Pārejas uz aprites ekonomiku veicināšana” (VARAM)**

**Novērtējuma 1.daļa**

| *Norādiet, kuri no turpmāk minētajiem vides mērķiem prasa padziļinātu pasākuma novērtējumu no principa “**Nenodarīt būtisku kaitējumu” (NBK) viedokļa* | **JĀ** | **NĒ** | **Pamatojums, ja novērtējums ir “NĒ”** |
| --- | --- | --- | --- |
| **Klimata pārmaiņu mazināšana** | **X** |  | Skatīt novērtējuma 2.daļu |
| **Pielāgošanas klimata pārmaiņām** |  | **X** | SAM atbalstāmajām darbībām nav paredzama ietekme uz šo vides mērķi vai paredzamā ietekme ir nebūtiska, sekmējot aprites ekonomikas principu izmantošanu atkritumsaimniecībā un citās tautsaimniecības nozarēs, ņemot vērā darbību būtību un specifiku, un tādējādi tas tiek uzskatīts par atbilstīgu principam “Nenodarīt būtisku kaitējumu” attiecībā uz attiecīgo mērķi.  Nav sagaidāma negatīva ietekme, jo SAM ietvaros izbūvējamās būves un paredzētās darbības tiks plānotas atbilstoši drošības un nekaitīguma prasībām, lai novērstu negatīvās ietekmes palielināšanos uz pašu pasākumu vai uz cilvēku, dabu vai aktīviem, un infrastruktūras būvniecības darbībās tiks ņemts vērā klimata pārmaiņu radīto potenciālo risku novērtējums, kā arī novērsta to ietekme. Infrastruktūras būvniecības darbībās tiks ņemts vērā klimata pārmaiņu radīto potenciālo risku novērtējums (klimata profili), nosakot atbilstošu projektu iesniegumu vērtēšanas kritēriju. |
| **Ūdens un jūras resursu ilgtspējīga izmantošana un aizsardzība** |  | **X** | SAM pasākumiem ir tieša pozitīva ietekme uz virszemes un pazemes ūdensobjektu un jūras aizsardzību, jo SAM ietvaros plānota atkritumu dalītā vākšana, gan uzlabojot esošās savākšanas vietas, gan veidojot jaunas, kas rada iespējas iedzīvotājiem atbrīvoties no dažādu grupu atkritumiem optimālā veidā. Īpaša uzmanība tiks pievērsta bioloģiski noārdāmo atkritumu dalītajai vākšanai, kas samazinās iespēju organisko atkritumu nepareizas apsaimniekošanas rezultātā piesārņot virszemes ūdens objektus un jūru. Latvijā gan iekšzemes, gan jūras ūdeņus apdraud eitrofikācija, ko izraisa pārmērīga augu barības vielu daudzumu nonākšana ūdenī, minētās vielas rodas arī bioloģiski noārdāmu atkritumu sairšanas procesā. SAM ietvaros tiek plānota iepakojuma materiālu, tostarp arī plastmasas, un sadzīves bīstamo atkritumu dalītā vākšana, lai maksimāli atgūtu vērtīgās izejvielas un novērstu plastmasas un citu atkritumu nonākšanu dabas vidē, tostarp arī virszemes ūdens objektos un jūrā. 2018. gada Latvijas Jūras vides stāvokļa novērtējums norāda, ka atkritumu skaits piekrastē vērtējams kā pārāk liels un ka procentuāli vislielāko piesārņojumu pludmalē radījuši plastmasas izstrādājumi (51%), tāpēc paredzētās darbības šo problēmu mazinātu. Dalītajai vākšanai sekos atkritumu šķirošana attiecīgās šķirošanas iekārtās, kas izvietotas objektos ar saņemtām piesārņojošās darbības atļaujām. SAM tāpat paredz arī nešķirotu sadzīves atkritumu sagatavošanu reģenerācijai, lai maksimāli mazinātu vajadzību tos apglabāt un noslogot poligonu attīrīšanas iekārtas ar infiltrāta attīrīšanu. SAM ietvaros tiek plānota arī atgūto izejvielu (resursu) pārstrādes attīstība.  Tāpat tiešu pozitīvu ietekmi radīs arī notekūdeņu dūņu centralizēta pārstrāde, kas darbosies atbilstoši piesārņojošo darbības atļaujām. Tādējādi tiks samazināts risks, ka notekūdeņu dūņu uzglabāšana vai pārstrāde varētu izraisīt ūdeņu piesārņojumu.  Kopumā visu darbību ietvaros nav sagaidāma negatīva ietekme, jo:  1) ūdeņi un vide kopumā tiks aizsargāti no nelabvēlīgās ietekmes, nodrošinot notekūdeņu dūņu pārstrādes centralizāciju, tādējādi novēršot vai samazinot piesārņojuma nonākšanu iekšzemes ūdeņos un jūras vidē;  2) SAM ietekme uz ilgtspējīgu ūdens un jūras resursu izmantošanu ir netieša, jo paredzētās darbības nav saistītas ar šo resursu izmantošanu būtiskos apjomos;  3) visas darbības ir plānots veikt atbilstoši pašvaldību teritoriālplānojumam, izsniegtajām atļaujām piesārņojošo darbību veikšanai (ja attiecināms), atbilstoši ietekmes uz vidi novērtējuma prasībām un ievērojot piesardzības principu, lai izvairītos no virszemes ūdeņu un jūras iespējama piesārņojuma, sevišķi attiecībā uz notekūdeņu dūņu pārstrādes organizēšanu, kas tiks plānota atbilstoši izstrādē esošajam Notekūdeņu dūņu apsaimniekošanas plānam Latvijai. |
| **Aprites ekonomika, tostarp atkritumu rašanās novēršana un pārstrāde** |  | **X** | SAM ir identificēts ar 100 % atbalsta koeficientu vides mērķim (intervences kodi 67, 69, 72).  SAM pasākumiem ir tieša pozitīva ietekme, jo:  1) tiek plānotas darbības aprites ekonomikas principu ieviešanai (ekodizains preču ražošanā un materiālu un iepakojuma izmantošanā, samazināts atkritumu apjoms, samazināta materiālu ietilpība un palielināta pārstrādājamība un ilglietojamība, racionāla izejvielu un resursu izmantošana, pāreja uz otrreizēji izmantojamu un videi nekaitīgu izejvielu izmantošanu ražošanas tehnoloģiskajos risinājumos (“safe by design”), otrreizēju un slēgtu materiālu ciklu tehnoloģija, ekoefektīvu tehnoloģiju un ekoinovāciju ieviešana, preču atkārtotas lietošanas un labošanas pakalpojumu attīstība. Darbības plānotas saskaņā ar Rīcības plānu pārejai uz aprites ekonomiku 2020.-2027.gadam[[1]](#footnote-2);  2) atkritumu apsaimniekošanas projektos (piemēram, dalītā vākšana, pārstrāde) kā obligāta sadaļa tiek plānota sabiedrības izglītošanas komponente, lai vērstu uzmanību uz atkritumu rašanās novēršanas nepieciešamību un bezatlikumu (“zero waste”) dzīves veida priekšrocībām. Visas SAM paredzētās atkritumu apsaimniekošanas darbības ir vērstas uz to, lai samazinātu apglabājamo atkritumu apjomu un veicinātu darbības atbilstoši atkritumu apsaimniekošanas hierarhijai. Darbības plānotas atbilstoši Atkritumu apsaimniekošanas valsts plānam 2021.-2028.gadam[[2]](#footnote-3);  3) tieši ar aprites ekonomikas ieviešanu ir saistīta notekūdeņu dūņu kā biogēno elementu atgriešana apritē pēc tam, kad ir veikta centralizēta to pārstrāde. Notekūdeņu dūņu pārstrādes risinājumi tiek plānoti saskaņā ar izstrādes stadijā esošo Notekūdeņu dūņu apsaimniekošanas plānu Latvijai. |
| **Piesārņojuma novēršana un to kontrole gaisā, ūdenī vai zemē** |  | **X** | Saskaņā ar Taksonomijas regulas 14.pantu pasākumi būtiski sekmē piesārņojuma novēršanas un kontroles mērķi, jo veicina vides attīrīšanu no piegružojuma un cita piesārņojuma, samazina apglabājamo atkritumu apjomu, uzlabo gaisa, ūdens un augsnes kvalitāti teritorijās, kur notiek saimnieciskā darbība, vienlaikus līdz minimumam samazinot jebkādu nelabvēlīgu ietekmi uz cilvēku veselību un vidi vai tās risku, t.sk. veicinot bīstamo atkritumu atbilstošu apsaimniekošanu.  Nav sagaidāma negatīva ietekme, jo:  1) visas atkritumu apsaimniekošanas darbības tiks plānotas atbilstoši pašvaldību teritoriālplānojumiem, t.i. vietās, kur paredzētas darbības ar atkritumiem, atkritumu sagatavošana pārstrādei un reģenerācijai, pārstrāde paredzēta tikai tajos objektos, kuru operatori ir saņēmuši attiecīgas kategorijas piesārņojošās darbības atļaujas un darbojas atbilstoši saņemtajai atļaujai. Atkritumu dalītās vākšanas attīstība ļaus samazināt ietekmi no vides piegružojuma, ko rada neapsaimniekoti atkritumi;  2) SAM ietekme uz piesārņojuma novēršanu un to kontroli gaisā, ūdenī vai zemē ir tieša, netieša, pozitīva, vidēja termiņa, ilgtermiņa, sekmējot augsnes un grunts, kā arī gaisa kvalitāti. Atkritumu pārstrādes projektiem noteikts ievērot labākos pieejamos tehniskos paņēmienus trokšņu, putekļu un piesārņojuma emisiju samazināšanai;  3) tiks attīstīta centralizēta notekūdeņu dūņu savākšana un pārstrāde pirms to pārstrādes produktu atgriešanas ekonomiskā apritē. Šobrīd liela daļa dūņu tiek uzglabātas to radīšanas vietā, jo tā ir vairāk nekā 900 notekūdeņu attīrīšanas iekārtu operatoru atbildība. Pirms dūņu apsaimniekošanas reģionālo centru izveides tiks veikts izvērtējums, lai noteiktu reģionā esošās pārstrādes iespējas un izmantotu tās optimāli, neradot jaunus piesārņojošas darbības objektus. Darbības tiek plānotas atbilstoši likuma “Par Piesārņojumu” nosacījumiem. |
| **Bioloģiskās daudzveidības un ekosistēmu aizsardzība un atjaunošana** | **X** |  | Skatīt novērtējuma 2.daļu |

**Novērtējuma 2.daļa**

|  |  |  |
| --- | --- | --- |
| **Jautājums** | **NĒ** | **Detalizēts izvērtējums (ja novērtējuma 1.daļā novērtējums ir “JĀ”)** |
| **Klimata pārmaiņu mazināšana.**Vai paredzams, ka pasākums radīs ievērojamas SEG emisijas? | **X** | SAM ir identificēts ar 100 % atbalsta koeficientu klimata pārmaiņu mērķim (intervences kods 72). SAM pasākumos (piem., 2.2.2.4) plānots noteikt iespēju izmantot pārstrādātus materiālus kā otrreizējas izejvielas, kas atbilstu efektivitātes kritērijiem (vismaz 50% no apstrādātajiem dalīti savāktajiem nebīstamajiem atkritumiem svara izteiksmē pārvērsti otrreizējās izejvielās). Atbilstoši Nacionālajam enerģētikas un klimata plānam 2021.-2030.gadam (NEKP) SEG emisijas 2017.gadā no atkritumu apsaimniekošanas veidoja 5% no kopējām SEG emisijām, neskaitot ZIZIMM. Tās ietver CH4 emisijas no cieto atkritumu apglabāšanas, kas veido vairāk kā pusi (71,4%) no kopējām SEG emisijām atkritumu apsaimniekošanas sektorā, CH4 un N2O emisijas no cieto atkritumu bioloģiskās apstrādes (8,6% no kopējām atkritumu apsaimniekošanas emisijām), CH4 un N2O emisijas notekūdeņu attīrīšanas un novadīšanas (20%), kā arī pavisam nelielu daļu (0,05%) veido CO2 un N2O emisijas no atkritumu sadedzināšanas. SAM paredz ievērojamu atkritumu apglabāšanas samazinājumu, ko plānots panākt ar dažādu veidu atkritumu dalītās vākšanas sistēmas attīstību, atkritumu sagatavošanu pārstrādei un reģenerācijai, kā arī atkritumu pārstrādes pasākumiem. Līdz ar to SAM mērķis un intervences jomas raksturs tieši atbalsta klimata pārmaiņu mazināšanas mērķi, vienlaikus sekmējot NEKP izvirzīto rīcības mērķi Nr.7 “Atkritumu un notekūdeņu apsaimniekošanas efektivitātes uzlabošana un SEG emisiju samazināšana”.  Pasākuma rezultātā nav sagaidāma negatīva ietekme, jo:  1) SAM ir plānoti tādi ieguldījumi, kas fokusējas uz SEG emisiju mazināšanu no atkritumu apsaimniekošanas darbībām un mazina to emisijas (piemēram, atkritumu sagatavošana pārstrādei un reģenerācijai, lai novērstu to apglabāšanu, , atkritumu dalītā vākšana, ieskaitot bioloģiski noārdāmos atkritumus, centralizētas dūņu pārstrādes nodrošināšana, lai atgrieztu tās apritē, aprites ekonomikas principu ieviešana);  2) sekmējot aprites ekonomikas principu ieviešanu uzņēmējdarbībā, veicina ilgtspējīgi iegūtu atjaunojamo materiālu izmantošanu;  3) SAM ietekme uz klimata pārmaiņu mazināšanu ir tieša, pozitīva, vidēja termiņa, ilgtermiņa, veicinot resursu izmantošanu, SEG emisiju mazināšanu, uzlabojot gaisa kvalitāti. |
| **Pielāgošanās klimata pārmaiņām.**  Vai paredzams, ka pasākums izraisīs pašreizējā klimata un gaidāmā nākotnes klimata negatīvās ietekmes palielināšanos uz pašu pasākumu vai uz cilvēku, dabu vai aktīviem? |  | Skatīt novērtējuma 1.daļu |
| **Ilgtspējīga ūdens un jūras resursu izmantošana un aizsardzība.**  Vai paredzams, ka pasākums kaitēs:  (i) ūdensobjektu labam stāvoklim vai to labam ekoloģiskajam potenciālam, ieskaitot virszemes ūdeņus un gruntsūdeņus; vai  (ii) jūras ūdeņu labam vides stāvoklim? |  | Skatīt novērtējuma 1.daļu |
| **Pāreja uz aprites ekonomiku, ieskaitot atkritumu rašanās novēršanu un to reciklēšanu**.  Vai paredzams, ka pasākums:  (i) būtiski palielinās atkritumu rašanos, incinerāciju vai apglabāšanu, izņemot nepārstrādājamu bīstamo atkritumu incinerāciju; vai  (ii) dabas resursu tiešā vai netiešā izmantošanā jebkurā to aprites cikla posmā radīs būtisku neefektivitāti, kas netiek samazināta līdz minimumam ar atbilstošiem pasākumiem; vai  (iii) radīs būtisku un ilgtermiņa kaitējumu videi attiecībā uz aprites ekonomiku? |  | Skatīt novērtējuma 1.daļu |
| **Piesārņojuma novēršana un kontrole.**  Vai paredzams, ka pasākums ievērojami palielinās piesārņotāju emisijas gaisā, ūdenī vai zemē? |  | Skatīt novērtējuma 1.daļu |
| **Bioloģiskās daudzveidības un ekosistēmu aizsardzība un atjaunošana.**  Vai paredzams, ka pasākums:  (i) būtiski kaitēs ekosistēmu labam stāvoklim un noturībai; vai (ii) kaitēs dzīvotņu un sugu, tostarp Savienības nozīmes dzīvotņu un sugu, aizsardzības statusam? | **X** | Ņemot vērā gan tiešo, gan primāro netiešo ietekmi visā aprites ciklā, pasākuma atbalstītās darbības paredzamā ietekme uz šo vides mērķi ir nebūtiska.  Nav sagaidāma negatīva ietekme, jo:  1) SAM plānotās darbības paredzētas atbilstoši piesārņojošo darbību atļauju priekšnoteikumiem, t.i. dabas aizsardzības, atkritumu apsaimniekošanas normatīvajiem aktiem, pašvaldību saistošajiem noteikumiem un piesārņojošo darbību atļauju nosacījumiem, t.sk. vietās, kas neietekmē bioloģisko daudzveidību un ekosistēmas, to atjaunošanos, piem., *Natura 2000* teritorijās vai īpaši aizsargājamās teritorijās. Darbību paredzamā ietekme uz bioloģiskās daudzveidības un ekosistēmu aizsardzību ir nebūtiska, ievērojot to tiešo vai netiešo efektu dzīves ciklā;  2) SAM ietekme uz bioloģiskās daudzveidības un ekosistēmu aizsardzību un atjaunošanu ir netieša, pozitīva, vidēja termiņa, ilgtermiņa, uzlabojot ainavu stāvokli un bioloģisko daudzveidību. Plānotās investīcijas neparedz tiešu ietekmi uz ES nozīmes sugām un biotopiem un to aizsardzības stāvokli;  3) Projektos jāievēro prasības par koku ciršanas aizliegumu putnu ligzdošanas periodā.  Tā kā potenciālie projekti var atrasties tuvumā *Natura 2000* vai īpaši aizsargājamām dabas teritorijām, pirms darbību īstenošanas veicams ietekmes uz vidi novērtējums atbilstoši normatīvajiem aktiem par ietekmes uz vidi novērtējumu, projektu īstenošanā izpildot visas vides ietekmju novērtējumā ietvertās vides aizsardzības prasības. Projektu atlases dokumentācijā, t.sk. vērtēšanas kritērijos, tiks noteikta prasība par kompetento iestāžu atzinumu vai novērtējumu iesniegšanu paredzēto darbību atbilstībai īpaši aizsargājamo dabas teritoriju aizsardzības un apsaimniekošanas mērķiem (ja nepieciešams). Ārpus īpaši aizsargājamām dabas teritorijām paredzētās darbības neradīs negatīvas ietekmes uz Savienības nozīmes dzīvotņu un sugu aizsardzības statusu, iekļaujot nosacījumu SAM Ministru kabineta noteikumos. |

1. [Par Rīcības plānu pārejai uz aprites ekonomiku 2020.–2027. gadam](https://likumi.lv/ta/id/317168-par-ricibas-planu-parejai-uz-aprites-ekonomiku-2020-2027-gadam) [↑](#footnote-ref-2)
2. [Par Atkritumu apsaimniekošanas valsts plānu 2021.-2028. gadam](https://likumi.lv/ta/id/320476-par-atkritumu-apsaimniekosanas-valsts-planu-20212028-gadam) [↑](#footnote-ref-3)