**Principa “Nenodarīt būtisku kaitējumu” novērtējums**

**4.2.1.SAM “Uzlabot vienlīdzīgu piekļuvi iekļaujošiem un kvalitatīviem pakalpojumiem izglītības, mācību un mūžizglītības jomā, attīstot pieejamu infrastruktūru, tostarp, veicinot noturību izglītošanā un mācībās attālinātā un tiešsaistes režīmā”**

**4.2.1.7.pasākums “Pirmsskolas izglītības iestāžu infrastruktūras attīstība”**

**Novērtējuma 1.daļa**

| *Norādiet, kuri no turpmāk minētajiem vides mērķiem prasa padziļinātu pasākuma novērtējumu no principa “Nenodarīt būtisku kaitējumu” (NBK) viedokļa* | **JĀ** | **NĒ** | **Pamatojums, ja novērtējums ir “NĒ”** |
| --- | --- | --- | --- |
| **Klimata pārmaiņu mazināšana** | **X** |  | Skatīt novērtējuma 2.daļu. |
| **Pielāgošanas klimata pārmaiņām** | **X** |  | Skatīt novērtējuma 2.daļu. |
| **Ūdens un jūras resursu ilgtspējīga izmantošana un aizsardzība** | **X** |  | Skatīt novērtējuma 2.daļu. |
| **Aprites ekonomika, tostarp atkritumu rašanās novēršana un pārstrāde** | **X** |  | Skatīt novērtējuma 2.daļu. |
| **Piesārņojuma novēršana un to kontrole gaisā, ūdenī vai zemē** | **X** |  | Skatīt novērtējuma 2.daļu. |
| **Bioloģiskās daudzveidības un ekosistēmu aizsardzība un atjaunošana** | **X** |  | Skatīt novērtējuma 2.daļu. |

**Novērtējuma 2.daļa**

| **Jautājums** | **NĒ[[1]](#footnote-2)** | **Detalizēts izvērtējums (ja novērtējuma 1.daļā novērtējums ir “JĀ”)** |
| --- | --- | --- |
| **Klimata pārmaiņu mazināšana.** Vai paredzams, ka pasākums radīs ievērojamas SEG emisijas? | **X** | Pasākuma ietvaros plānots atbalsts pašvaldību pirmskolas izglītības iestāžu ēku vai atsevišķu telpu būvniecībai jaunu vietu izveidei pirmsskolas vecuma bērnu uzņemšanai, t.sk. piebūves un citi pirmsskolas izglītības pieejamību veicinoši risinājumi, piemēram, vides pieejamības uzlabošana, kā arī teritorijas labiekārtošanai.  **Ietekme uz SEG emisijām:**   1. Plānotās investīcijas neparedz būtisku siltumnīcefekta gāzu (SEG) emisiju pieaugumu un negatīvu ietekmi uz klimata pārmaiņu aspektiem. Precīzu SEG emisiju apjomu, kas varētu tikt radīts īstenoto pasākumu rezultātā, šobrīd nav iespējams aprēķināt, jo atbalsts tiks sniegts atklātā konkursa kārtībā; 2. pasākuma ietvaros tiks sniegts atbalsts arī teritorijas labiekārtošanas darbiem, piemēram, koku stādīšanai, apzaļumošanai, tādējādi veicinot CO2 piesaisti. Ministru kabineta noteikumos par pasākuma īstenošanu tiks paredzēti attiecīgie nosacījumi; 3. projektu iesniedzējiem jāpiemēro zaļā publiskā iepirkuma principi un prasības saskaņā ar Ministru kabineta 2017.gada 20. jūnija noteikumiem Nr.353 “Prasības zaļajam publiskajam iepirkumam un to piemērošanas kārtība” (MK noteikumi Nr. 353), tādējādi ilgtermiņā mazinot ietekmi uz klimata pārmaiņām. Nosacījumus attiecībā uz šīs prasības ievērošanu plānots iekļaut Ministru kabineta noteikumos par pasākuma īstenošanu, kā arī tiks noteikts atbilstošs projektu iesniegumu vērtēšanas kritērijs.   **Sasaiste ar reģionālās attīstības mērķiem:**  Investīcijas ir plānotas saskaņā ar Reģionālās politikas pamatnostādnēm 2021.-2027.gadam, kuru viens no tematiskajiem atbalsta virzieniem reģionālās politikas mērķa (visu reģionu potenciāla attīstība un sociālekonomisko atšķirību mazināšana, stiprinot to iekšējo un ārējo konkurētspēju, kā arī nodrošinot teritoriju specifikai atbilstošus risinājumus apdzīvojuma un kvalitatīvas dzīves vides attīstībai) sasniegšanai ir pakalpojumu efektivitātes uzlabošana, ņemot vērā demogrāfiskās tendences, t.sk. pirmsskolas izglītības pieejamībai. Reģionālās politikas pamatnostādņu 2021.-2027.gadam uzdevums “Pirmsskolas izglītības un bērnu pieskatīšanas pakalpojuma pieejamība” paredz sniegt atbalstu bērniem drošas un kvalitatīvas pirmsskolas izglītības iestāžu infrastruktūras vai bērnu pieskatīšanas pakalpojumu attīstībai. |
| **Pielāgošanās klimata pārmaiņām.**  Vai paredzams, ka pasākums izraisīs pašreizējā klimata un gaidāmā nākotnes klimata negatīvās ietekmes palielināšanos uz pašu pasākumu vai uz cilvēku, dabu vai aktīviem? | **X** | Plānoto pašvaldību pirmsskolas izglītības iestāžu ēku vai atsevišķu telpu būvniecība un infrastruktūras izbūve vides pieejamībai, piemēram, izveidojot uzbrauktuves un pacēlājus, nodrošinot atbilstošu grīdas segumu, higiēnas telpu iekārtojumu, neizraisīs negatīvu ietekmi uz pašreizējā klimata un gaidāmā nākotnes klimata radītajām negatīvajām ietekmēm uz pašu pasākumu, cilvēkiem, dabu vai aktīviem (t.sk. infrastruktūru). Pasākuma ietekme uz pielāgošanās klimata pārmaiņām mērķu sasniegšanu būs nebūtiska, jo plānoto aktivitāšu īstenošanā paredzēts ņemt vērā klimata pārmaiņu radītos potenciālos riskus, kā arī novērst to ietekmi. Atbalstāmie pasākumi ilgtermiņā radīs pozitīvu ietekmi uz cilvēku drošību un veselību.  **Sasaiste ar nacionālajiem pielāgošanās klimata pārmaiņām mērķiem:**   1. Latvijas pielāgošanās klimata pārmaiņām plānā laika posmam līdz 2030.gadam stratēģiskais mērķis Nr.3 (Infrastruktūra un apbūve ir klimatnoturīga un plānota atbilstoši iespējamiem klimata riskiem), ietver trīs rīcības virzienus, t.sk. būvju un ēku pielāgošana klimata pārmaiņu ietekmēm un slodzēm, kur paredzēto pielāgošanās pasākumu vidū ir: veicināt publiskā sektora un lielāko uzņēmumu ēkās tādu materiālu un tehnoloģiju izmantošanu, t.sk zaļās infrastruktūras risinājumu ieviešanu, kas pasargā ēkas no siltuma uzkāršanas, lai samazinātu kondicionēšanas sistēmu uzstādīšanas un lietošanas nepieciešamību, kā arī attīstīt vai reģenerēt urbānas teritorijas, paredzot un īstenojot “zaļās” infrastruktūras[[2]](#footnote-3) risinājumus, kas sekmē pielāgošanos klimata pārmaiņām; 2. ēkas un infrastruktūra tiks būvētas, paredzot atbilstošus ēku siltumizolācijas un siltumvadītspējas risinājumus vai lietus notekūdeņu sistēmu risinājumus intensīvu nokrišņu gadījumiem. Projektu iesniedzējiem būs iespēja projektā paredzēt “zaļās” infrastruktūras elementus, izmantojot dabā balstītus risinājumus (Ministru kabineta noteikumos par pasākuma īstenošanu tiks iekļautas attiecīgas atbalstāmās darbības vai attiecināmās izmaksas), t.sk.: būvniecības projektos paredzēt atbilstošus telpu dzesēšanas un ventilācijas risinājumus, mazinot klimata pārmaiņu izraisīto risku būvniecībā - iekštelpu pārkaršanu; 3. ēku konstrukciju risinājumos paredzēt atbilstošu hidroizolāciju, lai samazinātu ēku bojājumu iespēju gruntsūdeņu svārstību dēļ. izbūvētās ēkas plānots izmantot vairāk kā 10 gadus un aktīvu paredzamais darbmūžs pārsniedz 10 gadus. Ņemot vērā klimata pārmaiņu prognozes Latvijai, ēku būvniecībā tiks nodrošināta pielāgošanās arī plūdiem (saskaņā ar Plūdu risku pārvaldības plāniem vai pašvaldību pielāgošanās klimata pārmaiņām stratēģijām (integrētām pašvaldību attīstības plānošanas dokumentos), nodrošinot ēku un infrastruktūras pretplūdu aizsardzību, izbūvējot noteces, veidojot “zaļo” infrastruktūru, nodrošinot atbilstošu hidroizolāciju un citus risinājumus). Prasības tiks iekļautas Ministru kabineta noteikumos par pasākuma īstenošanu, ievērojot normatīvajos aktos noteiktās prasības. Tāpat atbilstoši prognozēm, tiks nodrošināta pielāgošanās karstuma viļņiem, plānojot iekštelpu gaisa apmaiņu un ventilāciju, kā arī mazināts kaitējums veselībai, veicinot pielāgošanās klimata pārmaiņām mērķu sasniegšanu, novēršot ekstremālu gaisa temperatūru maiņu ietekmi uz cilvēku. |
| **Ilgtspējīga ūdens un jūras resursu izmantošana un aizsardzība.**  Vai paredzams, ka pasākums kaitēs:  (i) ūdensobjektu labam stāvoklim vai to labam ekoloģiskajam potenciālam, ieskaitot virszemes ūdeņus un gruntsūdeņus; vai  (ii) jūras ūdeņu labam vides stāvoklim? | **X** | Veicot pašvaldību pirmsskolas izglītības iestāžu ēku vai telpu būvniecības, kā arī teritorijas labiekārtošanas darbus, projektu iesniedzējiem būs jāizvērtē tādu risinājumu ieviešanu un ūdens resursu lietošanu, kas, ievērojot Ūdens apsaimniekošanas likumā u.c. normatīvajos aktos noteiktās prasības atbilstoši plānotajiem pasākumiem, veicinātu ilgtspējīgu un racionālu ūdens resursu lietošanu, uzlabotu ūdens vides aizsardzību, piemēram, izbūvējot lietus ūdeņu savākšanas un novadīšanas sistēmas, plānot ūdenscaurlaidīgus segumus (ietvēm, laukumiem), lai mazinātu applūšanas riskus spēcīgu lietusgāžu gadījumā, nodrošinot virsūdeņu savākšanu un attīrīšanu.  Pasākuma ietvaros pēc iespējas tiks nodrošināta šo ēku un telpu pieslēgšana pie centralizētajām ūdensapgādes, kanalizācijas un siltumapgādes sistēmām. |
| **Pāreja uz aprites ekonomiku, ieskaitot atkritumu rašanās novēršanu un to reciklēšanu**.  Vai paredzams, ka pasākums:  (i) būtiski palielinās atkritumu rašanos, incinerāciju vai apglabāšanu, izņemot nepārstrādājamu bīstamo atkritumu incinerāciju; vai (ii) dabas resursu tiešā vai netiešā izmantošanā jebkurā to aprites cikla posmā radīs būtisku neefektivitāti, kas netiek samazināta līdz minimumam ar atbilstošiem pasākumiem; vai (iii) radīs būtisku un ilgtermiņa kaitējumu videi attiecībā uz aprites ekonomiku? | **X** | Pasākumu paredzamā ietekme ir nebūtiska:   1. kaut arī infrastruktūras izbūves laikā neizbēgami ir būvniecības darbi un  dabas resursu ieguldījums, projektu iesniedzējiem būs iespēja projektā paredzēt ilgtspējīgus dabas resursu izmantošanas risinājumus, koncentrējoties uz otrreizējo būvmateriālu un materiālu izmantošanu, tāpat projekta iesniedzējam būs iespēja paredzēt videi draudzīgākus materiālus, kas satur mazāk kaitīgo vielu, kā arī projektu iesniedzējiem būs jāpiemēro zaļā publiskā iepirkuma principi un prasības saskaņā ar MK noteikumiem Nr. 353. Nosacījumus attiecībā uz šīs prasības ievērošanu plānots iekļaut Ministru kabineta noteikumos par pasākuma īstenošanu;. 2. iesaistītie projektu iesniedzēji tiks informēti un aicināti nodrošināt Eiropas Parlamenta un Padomes Direktīvas (ES) 2018/851, ar ko groza Direktīvu 2008/98 par atkritumiem (turpmāk – Direktīva 2018/851)[[3]](#footnote-4) 11.panta 2.punktā un Ministru kabineta 2021.gada 26.oktobra noteikumu Nr.712 “Atkritumu dalītas savākšanas, sagatavošanas atkārtotai izmantošanai, pārstrādes un materiālu reģenerācijas noteikumi” (MK noteikumi Nr.712) 6.punktā[[4]](#footnote-5) noteikto prasību, kas paredz līdz vismaz 70 % (pēc masas) palielināt no nebīstamiem būvgružiem un ēku nojaukšanas atkritumiem, kas būvlaukumā radušies būvniecības laikā (izņemot dabiskos materiālus, kuri definēti ar Komisijas Lēmumu 2000/532/EK izveidotā Eiropas atkritumu saraksta 17 05 04. kategorijā), ievērošanu. 3. plānojot projektā neizmantojamas būves, lietošanai bīstamas ēkas vai citu vidi degradējošu objektu nojaukšanu, kas saistīta ar teritorijas labiekārtošanu, projekta iesniedzējs nodrošinās, ka būvdarbu veicējiem tiks uzlikts pienākums noslēgt līgumu ar tādu atkritumu apsaimniekotāju, kas pašvaldības uzdevumā organizē atkritumu savākšanu konkrētajā pašvaldībā, kā arī projektēšanas ietvaros tiks vērtēta iespēja nebīstamos būvgružus un ēku nojaukšanas atkritumus, kas būvlaukumā radušies būvniecības laikā, izmantot aizbēršanas darbībām, kurās atkritumus izmanto citu materiālu aizstāšanai. Tādejādi ievērojot Direktīvā 2018/851 un MK noteikumu Nr.712 6.punktā noteiktās prasības; 4. būvniecības atkritumu šķirošanas pasākumi tiks veikti atbilstoši normatīvo aktu prasībām, lai nodrošinātu to savākšanu, šķirošanu, uzglabāšanu un pārvadāšanu, t.sk. nogādājot tos atbilstošajā šķirošanas vietā, tādējādi nepieciešamības gadījumā nodrošinot pārstrādāto atkritumu atkārtotu izmantošanu; 5. pasākuma ietvaros nav paredzētas investīcijas atkritumu apglabāšanai, mehāniski bioloģiskajai apstrādei vai atkritumu sadedzināšanai. Nosacījumus attiecībā uz šīs prasības ievērošanu plānots iekļaut Ministru kabineta noteikumos par pasākuma īstenošanu.   Valsts līmenī ir palielināta (un tā potenciāli turpinās palielināties) dabas resursu nodokļa (DRN) likme arī par sadzīves, būvniecības un rūpniecisko atkritumu apglabāšanu[[5]](#footnote-6), kas dod papildu stimulu aprites ekonomikas prasību ieviešanai. |
| **Piesārņojuma novēršana un kontrole.**  Vai paredzams, ka pasākums ievērojami palielinās piesārņotāju emisijas gaisā, ūdenī vai zemē? | **X** | 1. projektu iesniedzējiem, izvēloties veikt ieguldījumus infrastruktūrā, t.sk. būvniecībā vai teritoriju labiekārtošanā, projektu iesniedzēji tiks aicināti izvērtēt tādu infrastruktūras uzlabošanas attīstības risinājumu pielietošanu, kas novērstu piesārņojuma rašanos. Pasākums neradīs ievērojamu piesārņojošo vielu emisiju pieaugumu gaisā, ūdenī vai zemē, mazinot piesārņojošo vielu nokļūšanu virszemes ūdeņos. Tiks ievēroti visi atbilstošie vides aizsardzības normatīvi; 2. pasākuma ietvaros būs iespējams saņemt atbalstu teritorijas labiekārtošanas darbiem, piemēram, koku stādīšanai, apzaļumošanai, ko projektā varēs iekļaut, paredzot “zaļās” zonas ierīkošanu pirmsskolas izglītības iestāžu audzēkņu atpūtas un/vai mācību vajadzībām; 3. nav paredzams, ka pasākums būtiski palielinās piesārņotāju emisijas gaisā, pasākuma ietvaros tiek plānots atbalstīt teritorijas labiekārtošanas darbus, tostarp apzaļumošanu un koku stādīšanu, tādējādi nodrošinot zaļu un ilgtspējīgas vides mērķu sasniegšanu. Apstādījumi mazina gaisa temperatūru un palīdz gaisa temperatūras svārstības padarīt mērenākas. Turklāt apstādījumu teritorijās ir vērojamas daudz mazākas temperatūras svārstības; 4. nav paredzams, ka pasākums ievērojami palielinās piesārņojošās emisijas gaisā, ūdenī vai zemē:  * būvniecības procesā ietekmi plānots mazināt, atbalstot zaļā publiskā iepirkuma piemērošanu - tiks ievēroti zaļā publiskā iepirkuma principi, veicot iepirkuma procedūru būvniecības darbiem saskaņā ar prasībām zaļajam publiskajam iepirkumam un to piemērošanas kārtību; * infrastruktūras attīstības vai būvniecības procesa laikā tiks veikti nacionālā likumdošanā paredzētie pasākumi trokšņa, putekļu un piesārņotāju emisiju samazināšanai. |
| **Bioloģiskās daudzveidības un ekosistēmu aizsardzība un atjaunošana.**  Vai paredzams, ka pasākums: (i) būtiski kaitēs ekosistēmu labam stāvoklim un noturībai; vai (ii) kaitēs dzīvotņu un sugu, tostarp Savienības nozīmes dzīvotņu un sugu, aizsardzības statusam? | **X** | Ja projekta ietvars tiks paredzētas investīcijas īpaši aizsargājamās dabas teritorijās vai to tiešā tuvumā, tiks ievērotas normatīvajos aktos noteiktās prasības atbilstoši noteiktajiem teritoriju aizsardzības mērķiem, nepasliktinot ekosistēmu stāvokli un neradot negatīvas ietekmes uz dzīvotņu un sugu, tostarp Savienības nozīmes dzīvotņu un sugu, aizsardzības statusu. Projektu atlases dokumentācijā, t.sk. vērtēšanas kritērijos, tiks noteikta prasība par kompetento iestāžu atzinumu vai novērtējumu iesniegšanu paredzēto darbību atbilstībai īpaši aizsargājamo dabas teritoriju aizsardzības un apsaimniekošanas mērķiem. Ārpus īpaši aizsargājamām dabas teritorijām paredzētās darbības neradīs negatīvas ietekmes uz Savienības nozīmes dzīvotņu un sugu aizsardzības statusu, iekļaujot nosacījumu SAM Ministru kabineta noteikumos. |

1. Atzīmējot “NĒ” novērtējuma 2.daļā tiek apliecināts, ka atbilde ir “NĒ”, un labās puses kolonnā sniegt pamatotu paskaidrojumu un pamatojumu, pamatojoties uz attiecīgajiem jautājumiem. [↑](#footnote-ref-2)
2. “Zaļā” infrastruktūra – stratēģiski plānots pilnīgi vai daļēji dabisku teritoriju tīkls kombinācijā ar citiem vides objektiem, kas ir izveidots un tiek pārvaldīts, lai sniegtu plašu ekosistēmu pakalpojumu klāstu. Tas ietver zaļās zonas (vai zilās, ja attiecas uz ūdens ekosistēmām) un citus fiziskus elementus sauszemes (tostarp piekrastes) un jūras teritorijās. Avots: <https://eur-lex.europa.eu/legal-content/LV/TXT/HTML/?uri=CELEX:52013DC0249&from=lv> [↑](#footnote-ref-3)
3. Ar Direktīvu 2018/851 grozīts sākotnējais tiesību akts - Eiropas Parlamenta un Padomes Direktīva 2008/98/EK (2008. gada 19.novembris) par atkritumiem un par dažu direktīvu atcelšanu [↑](#footnote-ref-4)
4. Atbilstoši MK noteikumu Nr.712 6.punktā noteiktajam, komersanti, kuru saimnieciskās darbības rezultātā rodas šo noteikumu pielikumā minētie būvniecības būvju nojaukšanas atkritumi, kas nav bīstami atbilstoši normatīvajiem aktiem par atkritumu klasifikatoru un īpašībām, kas padara atkritumus bīstamus, katru gadu sagatavo atkārtotai izmantošanai vai pārstrādā, vai arī veic minētajos atkritumos esošo materiālu reģenerāciju (tai skaitā izmanto izrakto tilpju aizpildīšanai) ne mazāk kā 70 % apmērā (pēc svara) no kopējā kalendāra gadā radītā būvniecības un būvju nojaukšanas atkritumu daudzuma [↑](#footnote-ref-5)
5. Dabas resursu nodokļa likuma 3.pielikumā “Nodokļu likmes par atkritumu apglabāšanu” norādītas DRN likmes periodam no 2020.-2023.gadam - sadzīves atkritumiem un ražošanas atkritumiem, kas nav uzskatāmi par bīstamiem atkritumiem atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus, DRN likme 2021.gadā paaugstināta uz 65,00 *euro*/tonnā, savukārt 2023.gadā DRN likme būs 95,00 *euro*/tonnā. Vienlaikus bīstamo atkritumu un ražošanas atkritumu, kas ir uzskatāmi par bīstamiem atkritumiem atbilstoši normatīvajiem aktiem par atkritumu klasifikatoru un īpašībām, kuras padara atkritumus bīstamus, DRN likme 2021.gadā attiecīgi paaugstināta uz 70,00 *euro*/tonnā, bet 2023.gadā sasniegs 100,00 *euro*/tonnā. [↑](#footnote-ref-6)